Document ID: 32008E0487

Reference:
26.6.2008
HU
Az Európai Unió Hivatalos Lapja
L 165/41
A TANÁCS 2008/487/KKBP EGYÜTTES FELLÉPÉSE
(2008. június 23.)
a gyalogsági aknák alkalmazásának, felhalmozásának, gyártásának és átadásának betiltásáról, valamint megsemmisítéséről szóló 1997-es egyezmény egyetemessé tételének és végrehajtásának az Európai Biztonsági Stratégia keretében történő támogatásáról
AZ EURÓPAI UNIÓ TANÁCSA,
tekintettel az Európai Unióról szóló szerződésre és különösen annak 14. cikkére,
mivel:
(1)
2003. december 12-én az Európai Tanács elfogadta a hatékony többoldalúságon alapuló nemzetközi rendre felszólító Európai Biztonsági Stratégiát. Az Európai Biztonsági Stratégia az ENSZ Alapokmányát a nemzetközi kapcsolatok alapvető kereteként ismeri el. Az ENSZ megerősítése, valamint feladatainak ellátásához és a hatékony fellépéshez szükséges eszközökkel való ellátásához nyújtott segítség elsőrendű kérdés az Európai Unió számára.
(2)
Az ENSZ-közgyűlés 1996. december 10-i 51/45. sz. határozata a tekintetben sürgette az államokat, hogy szigorúan tartsák magukat egy hatékony, jogilag kötelező erejű nemzetközi megállapodáshoz, amely megtiltja a gyalogsági aknák használatát, felhalmozását, gyártását és átadását.
(3)
A gyalogsági aknák alkalmazásának, felhalmozásának, gyártásának és átadásának betiltásáról, valamint megsemmisítéséről szóló egyezményt (a továbbiakban: az egyezmény) 1997. december 3-án nyitották meg aláírásra, és az 1999. március 1-jén lépett hatályba. Az egyezmény olyan átfogó nemzetközi jogi eszköz, amely a gyalogsági aknákhoz kapcsolódó valamennyi kérdésre – ideértve azok használatára, gyártására és kereskedelmére, az áldozatoknak nyújtott segítségére, az aknamentesítésre és a készletek megsemmisítésére is – kiterjed.
(4)
Az egyezmény részes államai 2004 decemberében elfogadták a 2005–2009-es időszakra vonatkozó nairobi cselekvési tervet, és számos kérdésben megállapodást értek el az egyezmény valamennyi aspektusának egyetemessé tételével és végrehajtásával kapcsolatban.
(5)
Az ENSZ Közgyűlése 2007 decemberében elfogadta a 62/41. sz. határozatot az egyezmény végrehajtásáról, és felhívta azon államokat, amelyek még nem írták azt alá, hogy haladéktalanul csatlakozzanak az egyezményhez, sürgette azon államokat, amelyek aláírták, de még nem erősítették meg az egyezményt, hogy haladéktalanul erősítsék azt meg, továbbá, amennyiben módjukban áll, mozdítsák elő az egyezményhez való csatlakozást kétoldalú, szubregionális, regionális és többoldalú kapcsolatfelvételeken, tájékoztatókon, szemináriumokon és egyéb fórumokon keresztül,
ELFOGADTA EZT AZ EGYÜTTES FELLÉPÉST:
1. cikk
(1)   Az Egyesült Nemzetek Szervezete Közgyűlésének 62/41. sz. határozatával összhangban a gyalogsági aknák alkalmazásának, felhalmozásának, gyártásának és átadásának betiltásáról, valamint megsemmisítéséről szóló egyezmény (a továbbiakban: az egyezmény) végrehajtásának támogatása céljából az Európai Unió (EU) a következő célok mentén cselekszik:
a)
előmozdítja az egyezmény egyetemessé tételét, és támogatja az egyezmény 2009-ben megrendezésre kerülő második felülvizsgálati konferenciájának előkészítését;
b)
támogatja az egyezmény teljes körű végrehajtását.
(2)   Az (1) bekezdésben említett célkitűzések megvalósítása érdekében az EU az alábbi projekteket vállalja:
a)
legfeljebb hat regionális, illetve szubregionális szeminárium szervezése, amelyek célja az egyezményhez való csatlakozás előmozdítása, az egyezmény megerősítése, valamint a 2009-ben tartandó, második felülvizsgálati konferencia előkészítése;
b)
folyamatos technikai tanácsadás, valamint legfeljebb 25 célirányos technikai segítségnyújtási látogatás szervezése a részes államokba, az egyezmény teljes körű végrehajtására vonatkozó ajánlások megtétele céljából.
A projektek részletes leírását a melléklet tartalmazza.
2. cikk
(1)   Az elnökség, amelynek munkáját a Tanács főtitkára/a KKBP főképviselője segíti, felelős ezen együttes fellépés végrehajtásáért. A Bizottság teljes mértékben együttműködik az elnökséggel ez irányú munkájában.
(2)   Az 1. cikk (2) bekezdésében említett projektek gyakorlati megvalósítása a Humanitárius Aknamentesítéssel foglalkozó Genfi Nemzetközi Központ végrehajtást támogató egységének (ISU/GICHD) feladata. Ezt a feladatot az elnökség munkáját segítő főtitkár/főképviselő ellenőrzése mellett végzi. A főtitkár/főképviselő ebből a célból megköti a szükséges megállapodásokat az ISU/GICHD-vel.
(3)   Az elnökség, a főtitkár/főképviselő és a Bizottság hatáskörüknek megfelelően rendszeresen tájékoztatják egymást a projektekről.
3. cikk
(1)   Az 1. cikk (2) bekezdésében említett projektek végrehajtását szolgáló pénzügyi referenciaösszeg 1 070 000 EUR, amelyet az Európai Unió általános költségvetéséből kell finanszírozni.
(2)   Az (1) bekezdésben meghatározott összegből finanszírozott kiadásokat az Európai Unió általános költségvetésére alkalmazandó eljárások és szabályok szerint kell kezelni.
(3)   A Bizottság felügyeli a (2) bekezdésben említett kiadás megfelelő kezelését, amely támogatásként kerül kifizetésre. E célból finanszírozási megállapodást köt az ISU/GICHD-vel. A megállapodás rendelkezik arról, hogy az ISU/GICHD-nek – a hozzájárulás mértékének megfelelően – biztosítania kell az uniós hozzájárulás láthatóságát.
(4)   A Bizottság törekszik arra, hogy a (3) bekezdésben említett finanszírozási megállapodást ezen együttes fellépés hatálybalépését követően a lehető legkorábbi időpontban megkösse. A Bizottság tájékoztatja a Tanácsot az eljárás során esetlegesen felmerülő nehézségekről, valamint a finanszírozási megállapodás megkötésének időpontjáról.
4. cikk
Az elnökség, amelynek munkáját a főtitkár/főképviselő segíti, ezen együttes fellépés végrehajtásáról jelentést tesz a Tanácsnak az ISU/GICHD által készített rendszeres beszámolók alapján. Ezek a jelentések képezik majd a tanácsi értékelés alapját. A Bizottság teljes mértékben együttműködik az elnökséggel ez irányú munkájában. A Bizottság tájékoztatást ad az ezen együttes fellépés végrehajtásának pénzügyi vonatkozásairól.
5. cikk
Ez az együttes fellépés az elfogadásának napján lép hatályba.
Az együttes fellépés a 3. cikk (3) bekezdésében említett finanszírozási megállapodás megkötését követően 21 hónappal vagy – amennyiben finanszírozási megállapodás megkötésére azon időszak alatt nem kerül sor – hat hónappal az elfogadását követően hatályát veszti.
6. cikk
Ezt az együttes fellépést az Európai Unió Hivatalos Lapjában ki kell hirdetni.
Kelt Luxembourgban, 2008. június 23-án.
a Tanács részéről
az elnök
I. JARC
MELLÉKLET
1.   Célok
Ezen együttes fellépés általános céljai az egyezmény egyetemessé tételének előmozdítása, az egyezmény részes államok általi teljes körű végrehajtásának támogatása, továbbá a 2009-ben megrendezésre kerülő második felülvizsgálati konferencia előkészítésének támogatása. Biztosítani kell az egyéb uniós pénzügyi eszközökkel való legnagyobb összhangot.
2.   Projektek
2.1.   A gyalogsági aknák alkalmazásának, felhalmozásának, gyártásának és átadásának betiltásáról, valamint megsemmisítéséről szóló egyezmény egyetemessé tételének és végrehajtásának előmozdítása, valamint a 2009. évi felülvizsgálati konferencia előkészítése.
2.1.1.   A projekt célja
Az egyezményhez való csatlakozás előmozdítása regionális és szubregionális szemináriumokon keresztül, valamint a második felülvizsgálati konferencia előkészítésének támogatása.
2.1.2.   A projekt leírása
Legfeljebb hat regionális vagy szubregionális munkaértekezlet kerül megszervezésre a második felülvizsgálati konferencia előkészítése és az egyezmény egyetemes alkalmazásának ösztönzése céljából.
2.1.3.   A projekt eredményei
Az egyezmény részes államai számának növekedése, valamint megújult, világméretű érdeklődés az egyezmény célkitűzéseinek jelentősége és a megerősítéséből eredő kötelezettségek iránt, továbbá a jövőbeni részes államok igényeinek jobb megértése a gyalogsági aknákkal kapcsolatos programok tekintetében.
A 2009-ben megrendezésre kerülő második felülvizsgálati konferencia jobb előkészítése fokozott regionális részvételen és hálózatépítésen keresztül.
2.1.4.   A szemináriumok helyszíne
Az ISU/GICDH elkészíti a regionális szemináriumok lehetséges helyszíneinek listáját, amelyet a Tanács főtitkára/a KKBP főképviselője által segített elnökség a Tanács illetékes szerveivel folytatott konzultációt követően jóváhagy.
A szemináriumok helyszíneinek kiválasztására szolgáló kritériumok magukban fogják foglalni a szóban forgó régió adott államának a szeminárium megrendezése iránti készségét és elkötelezettségét, a régióbeli államoknak az egyezmény iránti elkötelezettsége szintjét, valamint – adott esetben – az érintett regionális vagy szubregionális szervezet elkötelezettségét.
2.1.5.   A projekt kedvezményezettjei
Az egyezmény részes és nem részes államai abban a régióban, ahol a szemináriumot megrendezik.
2.2.   Az egyezmény teljes körű végrehajtásának támogatása
2.2.1.   A projekt célja
A részes államok segítése az egyezmény rendelkezéseinek végrehajtásában.
2.2.2.   A projekt leírása
Az egyezmény azon részes államainak segítése, amelyekben folyamatban van az abból eredő kötelezettségek teljesítése.
Technikai segítségnyújtási látogatásokat fognak szervezni a részes államokba az egyezményből eredő kötelezettségek nemzeti végrehajtásának értékelése és segítség nyújtása céljából, az egyéb folyamatban lévő megfelelő programokkal és/vagy tevékenységekkel, a Nairobiban tartott csúcstalálkozó megállapításaival, valamint az elért eredményekről szóló éves jelentések megállapításaival összhangban.
2.2.3.   A projekt eredményei
—
a végrehajtásra irányuló nemzeti szintű erőfeszítések jobb megismerése, amely további uniós intézkedéseket eredményezhet,
—
az egyezmény szerinti kötelezettségek teljesítéséhez szükséges technikai követelményekkel kapcsolatos tanácsadás,
—
az egyezmény szerinti kötelezettségekkel összhangban álló, megfelelő nemzeti tervek kidolgozása.
2.2.4.   A projekt kedvezményezettjei
A részes államoknak segítségnyújtás iránti kérelmet kell benyújtaniuk. A döntést annak alapján fogják meghozni, hogy a kérelmező részes állam mennyi szükséges háttér-információt gyűjtött össze a segítségnyújtást megelőzően, milyen ésszerű lépéseket tett a műszaki szakértők látogatásának támogatására, és mekkora hajlandóságot mutatott a gyakorlat során nyert információk teljes körű hasznosítására.
A kedvezményezettek kiválasztása során figyelembe fogják venni a lehetséges kedvezményezettek által az aknamentesítés és a készletek megsemmisítése terén az egyezménnyel kapcsolatos találkozókon megállapított határidőkön belül tett kötelezettségvállalásokat.
Az ISU/GICDH elkészíti a kedvezményezettek végleges listáját, amelyet a Tanács főtitkára/a KKBP főképviselője által segített elnökség a Tanács illetékes szerveivel folytatott konzultációt követően jóváhagy.
3.   Időtartam
Ezen együttes fellépés végrehajtásának teljes időtartama 21 hónap.
4.   Végrehajtó szerv
Az elnökség – amelynek munkáját a főtitkár/főképviselő segíti – felelős ezen együttes fellépés végrehajtásáért és felügyeletéért. Az elnökség a gyakorlati végrehajtást az ISU/GICHD-ra bízza.
Az ISU/GICHD – a hozzájárulás mértékének megfelelően – biztosítja az EU-hozzájárulás láthatóságát.
5.   Jelentéstétel
Az ISU/GICHD minden egyes tervezett szemináriumot és technikai segítségnyújtási látogatást követően részletes jelentést készít.

Summary:
A gyalogsági aknák betiltásáról és megsemmisítéséről szóló egyezmény
A gyalogsági aknák betiltásáról és megsemmisítéséről szóló egyezmény
 
ÖSSZEFOGLALÓ AZ ALÁBBI DOKUMENTUMOKRÓL:
2008/487/KKBP együttes fellépés – a gyalogsági aknák alkalmazásának, felhalmozásának, gyártásának és átadásának betiltásáról, valamint megsemmisítéséről szóló 1997-es egyezmény
(KKBP) 2017/1428 határozat a maputói cselekvési terv végrehajtásának támogatásáról
MI A KÖZÖS FELLÉPÉS ÉS A HATÁROZAT CÉLJA?
A közös fellépés célja a gyalogsági aknák betiltására vonatkozó egyezmény (a továbbiakban: APMBC) végrehajtásának bizonyos egyedi fellépések révén történő támogatása. Az egyezményre irányuló uniós támogatás alapját a 2003. évi európai biztonsági stratégia képezi (amelyet időközben az uniós globális stratégia váltott fel).
A határozat az APMBC 2014–2019 közötti végrehajtására irányuló maputói cselekvési tervet támogatja, e célból pedig számos célkitűzést határoz meg.
FŐBB PONTOK
A gyalogsági aknák betiltására vonatkozó egyezményAz ENSZ tagállamainak több mint 80%-a részes fele az egyezménynek, azaz aláírták azt. Az Egyesült Államok, Oroszország és Kína nem részes felek.  Valamennyi uniós ország aláírta az egyezményt.  Az egyezmény részes felei a következőkben állapodnak meg:nem alkalmaznak gyalogsági aknákat*;nem fejlesztenek, gyártanak, szereznek be, halmoznak fel, őriznek meg vagy adnak át gyalogsági aknákat;nem támogatnak, ösztönöznek vagy késztetnek senkit semmilyen módon az egyezmény által betiltott tevékenység elvégzésére.  A részes felek valamennyi gyalogságiakna-állományt kötelesek 4 éven belül megsemmisíteni, a joghatóságuk vagy ellenőrzésük alatt álló valamennyi aknamezőt pedig 10 éven belül aknamentesíteniük kell.  Az EU közös fellépése két célkitűzést határoz meg:az egyezmény előmozdítása azon országok körében, amelyek eddig még nem csatlakoztak az egyezményhez (azaz az egyezmény „egyetemessé tétele”);  az egyezmény jelenlegi részes országai általi teljes körű végrehajtásának támogatása.  Az együttes fellépés e célkitűzések elérése céljából a következő kétféle fellépést irányozza elő:regionális és szubregionális szemináriumok szervezése az országok egyezményhez való csatlakozásának ösztönzése céljából;  az egyezmény teljes körű végrehajtása céljából technikai tanácsadás és segítségnyújtási látogatás szervezése a részes országokba.  A 2014–2019 közötti időszakra vonatkozó maputói cselekvési terv
A cselekvési terv célja az APMBC végrehajtása tekintetében felmerülő három fő probléma kezelése:az egyezmény egyetemessé tétele;  az aknaállományaikat vagy meglévő aknáikat eleddig meg nem semmisítő részes felek megfelelésének biztosítása;   az aknák áldozatainak jogai, valamint e jogoknak a fogyatékossággal élők jogaira vonatkozó nemzeti szakpolitikákba és jogszabályokba történő integrálása.  A részes felek megállapodtak az egyezmény egyetemessé tételének előmozdításában és a fennmaradó kötelezettségek végrehajtásában.
Az EU a Tanács 2017. évi határozata alapján számos projektet támogat e célkitűzések megvalósítása céljából, többek között:aknamentesítés – beleértve a tervezés támogatását és megerősítését a soron következő aknamentesítési határidők által érintett, legfeljebb öt országban;  az áldozatok számára biztosított segítségnyújtás – az áldozatok számára nyújtott segítségnyújtásra irányuló programok integrálásának támogatása a szélesebb körű nemzeti szakpolitikákba;  az egyezmény egyetemessé tétele – az egyezmény elnökségének és a magas szintű munkacsoportnak a támogatása, hogy felvegyék a kapcsolatot az egyezményben még nem részes országokkal;  az aknaállomány megsemmisítése.  Pénzügyi támogatás
A leginkább érintett országok közül majdnem mindegyik részesül pénzügyi támogatásban. Többek között Csád, Horvátország, Irak, Kolumbia, a Laoszi Népi Demokratikus Köztársaság, Libanon, Líbia, Mianmar, Szíria és Ukrajna.
2012 és 2016 között az EU és az uniós országok több mint 600 millió EUR értékű támogatást biztosítottak.
Az aknamentesítési tevékenységek számos, többek között a következő uniós külső finanszírozási eszközök révén részesülnek támogatásban:Fejlesztési együttműködési eszköz  A stabilitás és a béke elősegítését szolgáló eszköz  Európai Fejlesztési Alap.  
MIKORTÓL HATÁLYOS AZ EGYÜTTES FELLÉPÉS ÉS A HATÁROZAT?
Az együttes fellépés 2008. június 23-án, a határozat pedig 2017. augusztus 4-én lépett hatályba.
HÁTTÉR
További információkért lásd:Egyezmény a gyalogsági aknák alkalmazásának, felhalmozásának, gyártásának és átadásának betiltásáról, valamint megsemmisítéséről (az egyezmény honlapja)  Gyalogsági aknák, kézi- és könnyűfegyverek (Európai Bizottság).  
KULCSFOGALMAK
Gyalogsági aknák: olyan aknák, amelyeket elsősorban arra terveztek, hogy emberi jelenlét, közelség vagy érintés hatására robbanjanak fel, és amely cselekvőképtelenné tehet, sérülést vagy halált okozhat egy vagy több személynek.
FŐ DOKUMENTUMOK
A Tanács 2008/487/KKBP együttes fellépése (2008. június 23.) a gyalogsági aknák alkalmazásának, felhalmozásának, gyártásának és átadásának betiltásáról, valamint megsemmisítéséről szóló 1997-es egyezmény egyetemessé tételének és végrehajtásának az Európai Biztonsági Stratégia keretében történő támogatásáról (HL L 165., 2008.6.26., 41–44. o.)
A Tanács (KKBP) 2017/1428 határozata (2017. augusztus 4.) a gyalogsági aknák alkalmazásának, felhalmozásának, gyártásának és átadásának betiltásáról, valamint megsemmisítéséről szóló, 1997. évi egyezmény végrehajtását célzó maputói cselekvési terv végrehajtásának támogatásáról (HL L 204., 2017.8.5., 101–109. o.)
KAPCSOLÓDÓ DOKUMENTUMOK
A Tanács 2012/700/KKBP határozata (2012. november 13.) a gyalogsági aknák alkalmazásának, felhalmozásának, gyártásának és átadásának betiltásáról, valamint megsemmisítéséről szóló 1997-es egyezmény részes államai által elfogadott 2010–2014-es cartagenai cselekvési terv végrehajtásának az európai biztonsági stratégia keretében történő támogatásáról (HL L 314., 2012.11.14., 40–46. o.)
utolsó frissítés 18.07.2018